Toby Alderweireld

Tobias "Toby" Albertine Maurits Alderweireld (s. 2. maaliskuuta 1989 Antwerpen, Belgia) on belgialainen jalkapalloilija. Hän edustaa Belgian Pro Leaguessa pelaavaa Royal Antwerpia ja on pelipaikaltaan keskuspuolustaja. Alderweireld kykenee pelaamaan myös puolustavana keskikenttänä tai oikeana laitapuolustajana.
Seurajoukkueura.
Alderweireld siirtyi Ajaxin junioriakatemiaan Germinal Beerschotista elokuussa 2004. Hän teki joukkueen kanssa 22. heinäkuuta 2007 ensimmäisen ammattilaissopimuksensa, joka oli pituudeltaan 30. kesäkuuta 2010 asti. Hänet nostettiin edustusjoukkueeseen kaudeksi 2008–2009, mutta ensiesiintyminen tapahtui vasta 18. tammikuuta 2009 ottelussa NEC Nijmegenia vastaan. 26. helmikuuta 2009 hän pelasi ensimmäisen eurocup-ottelunsa, kun Ajax kohtasi UEFA Cupissa italialaisen Fiorentinan. Kauden aikana vähäisistä esiintymisistään huolimatta, hänen sopimustaan jatkettiin vuoteen 2014 asti.
Seuraavan kauden 2009–2010 alkupuolella Alderweireld onnistui vakiinnuttamaan pelipaikkansa joukkueen avauskokoonpanossa. Hän nousi luottopuolustajaksi yhdessä maanmiehensä Jan Vertonghenin kanssa joukkueen kapteenin Thomas Vermaelenin siirryttyä Arsenaliin. Uusi päävalmentaja Martin Jol antoi luottoa kaksikolle hyvien esitysten jatkuttua. Alderweireld teki ensimmäisen maalinsa joukkueessa 4. syyskuuta 2009 ottelussa Heraclesia vastaan, kun hän puski pallon Luis Suárezin antamasta kulmapotkusta vastustamattomasti ohi vierasjoukkueen maalivahdin.
Alderweireld pelasi Ajaxissa vuosina 2009–2013 aikana kaikkiaan 128 Eredivisien ottelua, joissa teki seitsemän maalia. Hän voitti Alankomaiden-mestaruuden 2011, 2012 ja 2013. Alankomaiden cupin hän voitti 2010 ja supercupin 2013. Eurooppa-liigassa hän pelasi karsinnat mukaan lukien 16 ottelua ja Mestarien liigassa karsintoineen 19 ottelua.
Alderweireld siirtyi syyskuussa 2013 Atlético Madridiin seitsemän miljoonan euron siirtosummalla. Hän pelasi kaudella 2013–2014 kaikkiaan 12 Primera Divisiónin ottelua Atlético Madridin voittaessa mestaruuden. Mestarien liigassa hän pelasi neljä ottelua. Kauden 2014–2015 hän oli lainalla Englannin Valioliigan Southamptonissa, jossa pelasi 26 pääsarjaottelua.
Alderweireld siirtyi 16 miljoonan euron siirtosummalla Tottenhamiin kesällä 2015. Hän pelasi seurassa kuuden kauden aikana 174 valioliigaottelua, joissa hän teki kahdeksan maalia. Hän pelasi 12 ottelua Mestarien liigassa kaudella 2018−2019 mukaan lukien tappiollinen loppuottelu Liverpoolia vastaan. Kaikkiaan hän pelasi Tottenhamissa 25 ottelua Mestarien liigassa ja 15 ottelua Eurooppa-liigassa.
Heinäkuussa 2021 Alderweireld jätti Tottenhamin ja siirtyi qatarilaiseen Al-Duhailiin 13 miljoonan punnan siirtosummalla. Alderweireld pelasi kaudella 2021–2022 Al-Duhailissa 20 Qatar Stars Leaguen ottelua ja viisi AFC:n mestarien liigan ottelua. Maaliskuussa 2022 hän voitti Qatarin Emiirin cupin.
Heinäkuussa 2022 Alderweireld siirtyi Al-Duhailista kotimaansa pääsarjaseura Royal Antwerpiin kolmivuotisella sopimuksella. Seuran päävalmentajana aiemmin kesällä aloittanut Mark van Bommel nimitti Alderweireldin heti joukkueen kapteeniksi. Alderweireld pelasi paluukaudellaan yhteensä 47 ottelua ja teki niissä seitsemän maalia. Alderweireld voitti keväällä 2023 Royal Antwerpissa sekä Belgian mestaruuden että Belgian cupin ja heinäkuussa 2023 Belgian supercupin. Tammikuussa 2024 hänet palkittiin Belgian liigan vuoden parhaana pelaajana. Kaudella 2023–2024 Alderweireld pelasi 39 sarjaottelua, joissa hän teki kolme maalia. Mestarien liigassa hän pelasi viisi ottelua.
Maajoukkueura.
Alderweireld teki ensiesiintymisensä Belgian maajoukkueessa Chileä vastaan toukokuussa 2009. Ensimmäisen arvokilpailujen karsintaottelunsa hän pelasi Viroa vastaan saman vuoden lokakuussa. Ensimmäisen maaottelumaalinsa hän teki Japania vastaan marraskuussa 2013.
Alderweireld kuului puolivälieriin edenneisiin Belgian joukkueisiin Brasilian MM-kilpailuissa 2014, joissa pelasi neljä ottelua, ja EM-kilpailuissa 2016, joissa pelasi kaikki viisi ottelua. Hän kuului pronssia saavuttaneeseen joukkueeseen Venäjän MM-kilpailuissa 2018, joissa pelasi kuusi ottelua avauskokoonpanossa. Kesän 2021 EM-kilpailuissa Belgia jäi jälleen puolivälieriin ja Alderweireld pelasi täydet minuutit neljässä ottelussa ja oli poissa vain viimeisestä alkulohko-ottelusta. MM-kilpailuissa 2022 Alderweireld pelasi täydet minuutit kaikissa kolmessa alkulohko-ottelussa Belgian jäädessä turnauksessa pudotuspelien ulkopuolelle. Maaliskuussa 2023 Alderweireld kertoi lopettavansa maajoukkueuransa.
Kaikkiaan Alderweireld pelasi Belgian maajoukkueessa 127 maaottelua ja teki niissä viisi maalia. Maaleista yksi syntyi EM-kilpailuissa 2016, yksi MM-kisojen 2018 karsinnoissa, kaksi EM-kisojen 2020 karsinnoissa ja yksi ystävyysottelussa.